
A bázisfelesleg (tényleg) félrevezető lehet akut respiratorikus acidózisban

Dr. Szerdahelyi Bálint
Aneszteziológiai és Intenzív Terápiás Intézet
A bázisfelesleg félrevezető lehet akut respiratorikus acidózisban
Bevezetés: A bázisfelesleg (base excess, BE), a szervezet nem respiratorikus eredetű sav-bázis változásainak széles körben alkalmazott mutatója, amit a vérminta korrekciója után (hőmérséklet:37oC, pCO2:40Hgmm és pH:7,4) számít a vérgázanalizátor. A szérum HCO3-szint a Henderson-Hasselbalch egyenletből közvetlenül számított metabolikus mutató. Egy korábbi retrospektív vizsgálatunk hívta fel a figyelmet arra, hogy a BE és a HCO3 szint nem egyformán viselkedik akut légzési elégtelenségben. Kutatásunk célja a BE, a HCO3 és a pH kapcsolatának prospektív vizsgálata volt akut respiratorikus acidózis miatt gépi lélegeztetésre kerülő betegeknél.
Módszerek: Az intenzív osztályra II-es típusú légzési elégtelenség (akut respiratorikus acidózis: pCO2>45Hgmm, a pH<7,3) miatt felvett betegek vérgázértékeit elemeztük. Normalitás vizsgálat után Pearson-féle korrelációt végeztünk.
Eredmények: A vizsgálatban 122 beteg artériás vérgázeredményét elemeztük. A teljes mintában a BE és a HCO3 szoros korrelációt mutatott (r2=0.9, p<0,001). a BE és a pH értéke között erősebb korrelációt találtunk (r2=0.34), mint a HCO3 és pH között (r2=0,11). A HCO3 22 mmol/L határértékkel a betegek 32%-nál jelzett metabolikus acidózist. Ezzel szemben a BE 0 mmol/l-es határértékkel az esetek 80%-nál mutatott metabolikus acidózist.
Következtetések: Akut respiratorikus acidózisban a BE magas arányban jelzett fals pozitív „metabolikus acidózist”, míg a HCO3 nagyobb megbízhatósággal mutatta, hogy az acidózisnak nincs metabolikus komponense. Ezért akut respiratorikus acidózisban a BE félrevezető lehet, tehát a BE alapján végzett sav-bázis korrekció hibás döntésekhez (pl: HCO3 adás) vezethet.

